Black Friday wenke om die beste winskopies te kry - Jou Geld | Solidariteit WêreldJou Geld | Solidariteit Wêreld
Tuis › Artikels › Black Friday wenke om die beste winskopies te kry
Black Friday wenke om die beste winskopies te kry
Maandag | 18 November | 2019
Deur Marli Naidoo
Black Friday is nog 'n nuutjie in Suid-Afrika, maar Suid-Afrikaners het onmiddellik hierdie konsep aanvaar en dit sommer 'n tradisie gemaak. Jy het egter hare op jou tande nodig as jy die winkels wil invaar op hierdie dag. Selfs al verkies jy om jou aankope aanlyn te maak, kan jy doen met 'n paar wenke om voorbereid te wees en alles glad te laat verloop.
Indien jy aanlyn gaan koop, sal dit wys wees om jou alarm te stel vir half-twaalf in die nag voor Black Friday. Die meeste aanlynwinkels se winskopies is geldig vanaf middernag. Maak ook seker dat jou Wi-Fi aan is, jy genoeg data het, en dat jou besonderhede op datum is.
Maak wenslyste voor die tyd op jou gunsteling webblaaie. Jy kan dan op Black Friday op jou webblaaie ingaan en sien wat afgemerk is. Koop dan direk vanuit jou wenslys.
Doen jou huiswerk. Kry al die advertensies wat jy moontlik kan voor die tyd, en maak 'n lys van die produkte wat jy wil koop. Wees ook op hoogte van die normale prys van 'n item. Moenie net aanneem dat dit wel 'n winskopie is net omdat die winkel so sê nie.
Maak drie verskillende lysies: moet hê, wil graag hê, en wil hê maar kan daarsonder klaarkom.
Jy het 'n plan van aksie nodig. Doen eers jou aanlyn-inkopies, en vaar dan die fisiese winkels in. Besluit voor die tyd watter winkels jy wil besoek.
Stel 'n begroting op, en wees streng met jouself. Daar moet darem geld oorbly om Kersfees lekker te kan eet.
Laai die toeps van jou gunsteling aanlynwinkels op jou foon af. Jy sal dan op hoogte kan wees van winskopies wat voor Black Friday al begin.
Maak 'n WhatsApp-groep met vriende wat in dieselfde tipe produkte as jy belangstel. Julle kan mekaar inlig van winskopies, of selfs vir mekaar in rye staan en ekstra koop.
Indien jy 'n tv wil koop, sal jy oor 'n tv-lisensie moet beskik. Kry dit voor Black Friday.
Maak seker dat jou limiet op jou bankkaarte nie te laag is vir al jou inkopies nie, veral as jy beplan om groot aankope te maak.
Indien jy 'n vliegtuigkaartjie wil koop, moet jy seker maak dat jy jou ID en paspoortnommers byderhand het.
Eet voordat jy jou huis verlaat, en bly gehidreer terwyl jy koop. Jy wil helder kan dink wanneer jy vinnig besluite moet neem, en dit sal jou help om kalm te bly.
Los jou kinders by die huis. Hulle sal net gefrustreerd raak, en jy sal vinniger kan beweeg sonder hulle.
Jy kan óf vroeg in die oggend in die stormloop gaan inkopies doen, en sodoende seker maak dat jy die produkte op jou lys kry, óf jy kan later in die dag gaan met die hoop dat van die produkte nog verder afgemerk sal word namate die dag vorder. Die keuse is joune.
Probeer om sonder 'n trollie reg te kom. Die gange gaan so volgepak wees dat 'n trollie jou net gaan ophou en frustreer. Inkopiesakke sal beter werk.
https://www.thesouthafrican.com/lifestyle/black-friday-2018-top-tips-to-get-the-best-in-south-africa/